
A vései társegyház
Vése község Somogy megye nyugati szélén, Zala megye szomszédságában, Iharosberénytől 16 kilométerre, északkeleti irányban fekszik.
Vése település neve 1211-ben fordul elő először a magyar oklevelekben. A falu Ár​pád-kori birtokosát Vehsének hívták. Vése a segesdi várhoz, a királynéi vármegyéhez tartozott. 1284-ben Erzsébet királyné (IV. László édesanyja) Tamás váci püspöknek és testvéreinek adományozta a települést, akiktől a Vésseyek származtatják magukat. A Véssey család már a reformáció kezdetén felvette az evangélikus vallást. Bizonyos, hogy ugyanakkor Vése lakossága is evangélikus lett, de 1634-ben református volt.
A török megszállás alatt a lakosság annyira megritkult, hogy a földbirtokos család Vas megyéből vend anyanyelvű, evangélikus vallású telepeseket hívott itteni birtokai​ra. Ezzel a vései evangélikusok száma szépen megszaporodott. Az uraság nem feled​kezett meg hittestvérei vallásos életéről sem. A vallásos összejöveteleket kezdetben a földesúr portáján tartották, amelyeken - a vend anyanyelvű hívekre tekintettel - vend nyelven is imádkoztak és énekeltek. A lelkészekről és a tanítókról a földesúr gon​doskodott, és mindenben támogatta őket. A család lelkésze és tanítója egyben a gyüle​kezet lelki vezetője is volt. Ennek is tulajdonítható, hogy a vései lutheránusok- elté​rően a római katolikus egyházba visszatérő szomszédos Tapsony, Titkos, Hollád, Szenyér lakosaitól - szilárdan megmaradtak evangélikus hitükben. Később az aján​dékba kapott telken fából templomot építettek, s önálló lelkészt választottak. Az ellen​reformáció ezt az állapotot megszüntette, de a „cuius regio, eius religio" („akinek uralma, annak vallása”) elve alapján a vései hívek evangélikus házi-istentiszteleten vehettek részt a Véssey család portáján.
Az első idők lelkészeinek és tanítóinak nevét nem ismerjük, de tudjuk, hogy az ül​dözések idején is - amikor lelkészük nem lehetett - voltak tanítóik. A III. Károly és Mária Terézia uralkodása alatti időből a fennmaradt anyakönyvi bejegyzés két tanító - Dubovay és (1750-ből) Paksi - nevét említi.
A Türelmi Rendelet kibocsátását követően ez a gyülekezet is feléledt, és 1786-ban Körmendy György személyében lelkészt választott, majd megindította a templom épí​tésének munkálatait. A befejezés már az új lelkészre várt. Laky István (1789 – 1803) és Véssey László felügyelő vezetésével a gyülekezet már 1787-ben befejezte a téglatemp​lom építését, sőt fából paplakot és iskolaházat is épített.
A Vésén csupán néhány évig szolgáló Horváth Pál (1803-1807) lelkészsége ide​jén – 1805-ben – alakult gyülekezetté, és csatlakozott filiaként Véséhez Szőkedencs evangélikussága.
Az őt követő lelkészekre - Kiss Dánielre (1807 - 1833) és Horváth Józsefre (1833 - 1843) - a lelki építkezés nemes feladata hárult. Az 1830-as évektől már a le​ánygyülekezetté szerveződött Barcs evangélikusait is ők pásztorolták. Ugyanakkor őket érte az a véletlenszerű megtiszteltetés is, hogy az 1808-tól Niklán - a gyülekezet szór​ványában - élő Berzsenyi Dániel papjai lehettek. Berzsenyi ugyanis nemcsak verseket írt és gazdálkodott, de egyházát is szolgálta. Ilyen irányú tevékenységéről az egyházme​gyei jegyzőkönyvek többször tesznek említést. Sajnos ennek kapcsán Horváth Józsefre más feladat is hárult - ő mondta a gyászbeszédet az elhunyt költő felett 1836-ban.
Andokra János (1843-1852) szolgálata alatt - 1844-ben - új paplak és iskola​ház épült immár szilárd anyagból, cseréptetővel.
Az önkényuralom legszomorúbb éveiben Czipott Rezső (1852-1858) és Szalay Sándor (1859-1863) lelki vezetése mellett gyakorolták vallásukat a hívek. Szalay lel​kész működésének utolsó éveiben azonban már enyhült a zsarnokság. A gyülekezetek is tevékenyebbé váltak. Vése filiája - Szőkedencs - 1861-ben templomot épített.
A jelenlegi vései templom a régi helyén - annak északi alapját megtartva épült 1873-ban. A gyülekezet „templomépítő” lelkésze Horváth Sándor (1863-1877) volt, akit országgyűlési képviselőnek is megválasztottak. A felügyelői tisztséget Véssey Antal töltötte be. A templom felszentelése 1873. november 3-án volt. Építését a Véssey, a Berzsenyi, a Thulmon és a Bárány család nagyobb adományokkal segítették.
Az anyaegyházat 1875-ben 635 lélek alkotta, s abból 111-et tanulóként tartottak nyilván. A gyülekezet tanítója Mészáros István volt. A szőkedencsi filiában 195 evan​gélikus élt, s közülük 27 gyermek járt Héricz Sándor tanító elé. Az akkor még Veséhez tartozó Barcson 60 lélekből állt a filia, amelynek saját iskolájában 8 evangélikus val​lású gyermek tanult. A kis gyülekezet tanítója Gamauf József volt. A fiókegyházak kö​zül Szobon 117 lélek - közöltük 10 iskoláskorú gyermek - alkotta a gyülekezetet. Niklán 22 evangélikus lakott. A szórványtelepüléseken 135-en éltek. Az egyházköz​séghez - a szórványokat is számítva - 1164 lélek tartozott. Horváth Sándor lelkész mellett Thomai József segédlelkészként működött.
Németh Pál lett 1877-ben a lelkész, aki 54 éven keresztül (1877-1931) pásztorolta a gyülekezetet, és ebből 32 évig (1889-1921) volt a somogyi egyházmegye espe​rese is. E több mint fél évszázad nem szűkölködött az eseményekben sem egyházi, sem állami-politikai vonatkozásban. Ebből több mint egy emberöltőnyi idő telt el a monar​chia nyújtotta biztonságban.
Az új templom már állt, de a gyülekezet nem feledkezett meg az iskoláról sem. Te​kintettel arra, hogy Vése a 19. század végéig evangélikus volt, természetes, hogy a gyü​lekezet nagy gondot fordított iskolájára, és megbecsülte tanítóit is. Ennek bizonyítéka, hogy az 1844-ben készült iskola kiegészítéséül 1878-ban kéttantermes iskolát épített, majd a régi iskola épületéből tanítólakást alakított ki. A gyermekek oktatásáról két taní​tó gondoskodott. 1891-ben a lelkészlakást átalakította a kor igényeinek megfelelőre.
Az egyházközség mind lélekben, mind számban gyarapodott. A lélekszám növeke​dése azért érdemel figyelmet, mert Barcs csak 1875-ig tartozott Véséhez, utána Porrogszentkirály gyülekezete lett, ahova a lelkipásztori munka megkönnyítése céljából ke​rült. 1910-ben az anyaegyház 942 lelket számlált, és 127 gyermeket oktatott a két taní​tó: Németh Sándor és Binczy Dániel. Az akkor Véséhez tartozó szőkedencsi filiában 245 lélek volt, s 22 gyermek járt Héricz Zsigmond tanító elé. A fiókegyházak közül leg​több evangélikus Somogyszobon (140), Nagyatádon (54) és Nemesdéden (38) élt. Al​só- és Felsősegesden, valamint Marcaliban közel 30, Böhönyén 22 lélek alkotta a gyü​lekezetet. Az egyházközséghez - a szórványokat is számítva - 1713 lélek tartozott.
A békés időszakot az első világháború szakította meg. Egészséges férfiak maradtak a harctereken, megcsonkult családok, szegénység a gyülekezetben, de az Istenben bízó gyülekezet leküzdötte a nehézségeket. Az 1929 őszén tett esperesi látogatásról - Mesterházy Sándor esperes, dr. Ittzés Zsigmond egyházmegyei felügyelő és Boleman Éhn Mihály nemespátrói felügyelő tapasztalatairól - így adott hírt a korabeli egyházi sajtó: „a gyülekezetben ma is élénk vallásos élet uralkodik, a hívek szorgalmasan láto​gatják az istentiszteleteket s áldozatkészségüknek is szép tanújelét mutatják a jó karban tartott egyházi épületek, különösen a közelmúltban épült gyönyörű tanítólakás.” Az is olvasható, hogy Glatz Lajos és Szentiványi Sándor tanítók lelkiismeretes munkájáról és a gyermekek szép előrehaladásáról szereztek bizonyságot az egyházmegye vezetői.
Az időskorú esperes mellett segédlelkészként szolgált Polster Gyula, Horváth Sándor, Belák János. Belák Sándor. Sztrókay Dániel és - a gyülekezet későbbi lelké​sze - Süle Zoltán.
Az időközben végrehajtott területszervezés - a Barcs – Nagyatád - Somogyszobi Missziói Gyülekezet megalakulása - jelentősen érintette a vései egyházközséget. Az addig Véséhez tartozó Nagyatád és Somogyszob, valamint környéke 1932-ben a missziói körzethez került. Az egyházközség lélekszáma ennek megfelelően módosult, az​az a levált területeken élő evangélikusok számával csökkent.
Süle Zoltán - aki 1932-től 1941-ig állt a gyülekezet élén - már egy kisebb terü​leten pásztorolt. Ez lehetőséget teremtett a még teljesebb lelki gondozásra, valamint az is, hogy erre az időre mind az anyaegyház, mind a szőkedencsi filia lélekszáma jelen​tősen megcsappant. 1933-ban 780 lélek tartozott az anyagyülekezethez, és 158 gyer​mek tanult a 2 tanerős iskolájában. A szőkedencsi filiában 195 evangélikus élt, iskolá​jában 23 gyermeket oktatott Boros István levita-tanító. A számadatok 1940-ben még kedvezőtlenebb képet mutattak. Az anyagyülekezetben 730-an voltak, az iskolában már csak 62 gyermek tanult. A szőkedencsi filiában 185 evangélikus élt, közöttük 16 tanuló. A marcali fiókegyház lélekszáma lényegesen nem változott: 32 volt a nyilván​tartott gyülekezeti tagok száma.
A két világháború között nőegylet, ifjúsági egyesület, férfi dalárda működött. A da​lárdát a mindenkori kántor-tanító vezette. A nőegylet 1951-ben szűnt meg.
Nehéz helyzetben, nagy társadalmi, politikai  küzdelmek és változások  idején (1941-1968) volt a gyülekezel lelkésze Lakatos György, mert - többek között - há​ború, katonahalál, hadiárvák és hadiözvegyek, polgári áldozatok, romok, hadisarc, ön​kényuralom, internálás, forradalom, kollektivizálás jellemezte szolgálatának éveit. Ak​kor államosították az egyházi iskolákat és ingatlanokat (1948-ban), abban az időben folytatták le az önkényeskedés miatt fellépő lelkészek ellen a koncepciós pereket, de az ateista propaganda is akkor volt legerősebb. Ezek súlyát az 50-es évek elején még csökkenteni tudta az evangelizációs szolgálatok nyomán keletkezett lelki ébredés és megújulás. A Vésén, 1951 tavaszán megtartott evangelizációs hét eseményeiről a ko​rabeli egyházi sajtó így számolt be: „Délelőttönként házistentiszteletek, délutánonként pedig csoportos összejövetelek voltak. A gyülekezet népe nagy számban vett részt min​den igehirdetési alkalmon… Bár a húsvéti ünnepeken a gyülekezet nagy része úrvacsorázott, mégis az evangelizáció végén a 670 lelkes gyülekezetből 230-an járultak az Úr asztalához. " Bizonyára sokan merítettek erőt ezeken az alkalmakon is ahhoz, hogy hi​tüket újra meg újra megerősítsék, akár gyülekezetükben maradtak, akár távolba sza​kadtak a 60-as évek elején végbement kollektivizálás, illetve az urbanizáció következ​tében. Akadhattak olyanok is, akik később a „szélesebb” utat választották. Tény azonban, hogy a nagy múltú vései gyülekezet - a lelkiismeretesen végzett pásztori munka elle​nére - lélekszámában tovább fogyatkozott.
Lakatos György 1968-ban hunyt el. Sírja a vései temetőben van. A 27 évig Vésén szolgáló lelkész utóda - Hegyháti János iharosberényi lelkész egy évig tartó helyette​si szolgálata után - Sághy András lett, aki 7 esztendőn keresztül állt a gyülekezet élén. 1976 és 1988 között helyettes lelkészek - Dubovay Géza kaposvári lelkész, esperes 2 évig, Győri Gábor iharosberényi lelkész 8 évig, Tamásy Tamás iharosberényi lelkész 1 évig voltak a gyülekezet pásztorai.
Tamásy Tamásné Szabó Erzsébet lett 1988. szeptember 10-én Vése lelkésze. Akkor történt lelkésszé avatása is. Az eseménynek különös jelentőséget adott, hogy a vései templomban az ő személyében avatták az első lelkészt. A felavatás szolgáknál D. dr. Harmati Béla püspök végezte dr. Cserháti Sándor prodékán és Szabó István dunaegy​házi lelkész (az édesapja) segítségével. A lelkésznő személye más szempontból is fi​gyelmet érdemel: ő volt a vései anyagyülekezet utolsó lelkésze. 1995-ben az Iharosberényben szolgáló férjével együtt - budapesti gyülekezetbe távozott.
Az odaadással végzett lelkészi szolgálatok ellenére a hívek lélekszáma tovább csök​kent. A 200 alatti lélekszám, az evangélikus egyházban még fennálló lelkészhiány, va​lamint az anyagi gondok következményeként döntött Vése és a szomszédos Iharosberény gyülekezetének közgyűlése 1996-ban arról, hogy önállóságukat megtartva kö​zös lelkészt választanak, és társult egyházközséggé alakulnak. Az egyházközség szék​helyéül Iharosberényt választották.
A társegyházak első lelkésze Horváth Ferenc - addigi szepetneki helyettes lelkész - lett, aki egyévi szolgálat után Dunaújvárosba távozott. Utódja Halász Sándor 1997-től szolgál a társult egyházközségben. A lelki gondozás mellett fáradtságot nem ismer​ve látott hozzá a társegyházak és filiáik templomainak, gyülekezeti épületeinek felújíttatásához. Vései beiktatását 1998. szeptember 26-án az iharosberényit követően - Smidéliusz Zoltán esperes végezte Deme Dávid espereshelyettes közreműködésével.
Az államosításkor (1948) elvett egyházi épületek közül a gyülekezet a tanítói lakást visszakapta és értékesítette. A befolyt összeg árát is felhasználva készítette el 1997 őszére templomának belső és külső tatarozását, illetve a lelkészlakás felújítását. Idő​közben azonban a templom vakolata és sisakja olyan mértékben megromlott, hogy szükségessé váll a teljes toronyfelújítás is. Egyidejűleg a templom új csatornát és vil​lámhárítót, valamint impozáns éjszakai megvilágítást kapott. Mindezek a munkálatok nem történhettek volna meg a gyülekezet tagjainak áldozatos munkája és közel félmil​lió forintos adománya, a gyülekezetből elszármazottak segítsége, a kecskeméti, solt​vadkerti, szegedi és más hazai gyülekezet támogatása, valamint a schwabachi - né​metországi - testvérgyülekezet jelentős pénzadománya nélkül. A kis gyülekezet a templom 2000. augusztus 27-én tartott újraszentelési ünnepségén adott hálát Urának mindezért, mert „egyedül Istené a dicsőség!”. Az ünnepi istentiszteleten D. dr. Harmati Béla püspök, Szemerei János esperes és a gyülekezet lelkésze szolgált.
